สั่งปลดฟ้าผ่าผอ.สลากฯ
เซ่นพิษโควตาปีละ1.2พันล้านปลัดคลังอ้าง&#8216;ขาดภาวะผู้นำ&#8217;
12 เม.ย. 2555

เซ่นพิษโควตาปีละ1.2พันล้านปลัดคลังอ้าง‘ขาดภาวะผู้นำ’
บอร์ดสลากฯ เด้งฟ้าผ่า “ผู้อำนวยการ” เซ่นพิษโควตาสลาก 2.6 ล้านฉบับ ส่งหนังสือบอกเลิกจ้าง มีผลใน 30 วัน อ้างขาดภาวะผู้นำ 
นายอารีพงศ์ ภู่ชอุ่ม ปลัดกระทรวงการคลัง ในฐานประธานคณะกรรมการสำนักงานสลากกินแบ่งรัฐบาล เปิดเผยว่า ที่ประชุมคณะกรรมการสลากฯ มีมติเป็นเอกฉันท์ให้บอกเลิกจ้าง นายสมชาติ วงศ์วัฒนศานต์ ผู้อำนวยการสำนัก งานสลากกินแบ่งรัฐบาล ซึ่งเป็นไปตามข้อตกลงในสัญญาว่าจ้างที่ให้อำนาจบอร์ดสามารถบอกเลิกจ้างได้ใน 4 เดือนไม่ผิดต่อข้อกฎหมาย โดยสำนักงานสลากฯ จะจ่ายเงินชดเชยให้ 6 เท่าของเงินเดือน
ทางคณะกรรมการได้ส่งมติการบอกเลิกจ้างให้นายสมชาติรับทราบแล้วตั้งแต่วันที่ 11 เม.ย.ที่ผ่านมา และให้มีผลอย่างเป็นทางการหลังจากนี้ 30 วัน ขณะนี้คณะกรรมการได้แต่งตั้ง พ.ต.อ.สุรสิทธิ์ สังขพงศ์ เป็นประธานคณะกรรม การสรรหา เพื่อเร่งสรรหาตัวผู้อำนวยการให้ภายใน 2 เดือน 
“บอร์ดมีมติเป็นเอกฉันท์ให้บอกเลิกจ้างนายสมชาติเนื่องจากปัญหาขาดภาวะผู้นำ และเพื่อให้การบริหารงานในอนาคตเป็นอย่างเหมาะสมและมีมิติใหม่ ซึ่งไม่ใช่การประเมินตกหรือสอบไม่ผ่าน แต่เป็นการบอกเลิกจ้างตามข้อตกลงในสัญญาจึงไม่ผิดกฎหมาย” นายอารีพงศ์ กล่าว 
กรรมการสลากฯ รายหนึ่งเปิดเผยว่า สาเหตุสำคัญที่ทำให้นายสมชาติต้องถูกปลดออกจากตำแหน่งมาจากเรื่องการโละโควตาสลาก 4 หมื่นเล่ม หรือ 4 ล้านฉบับ ซึ่งในจำนวนนี้เป็นขององค์การสงเคราะห์ทหารผ่านศึกและสมาคมทหารผ่านศึกพิการ 2.6 หมื่นเล่ม หรือ 2.6 ล้านฉบับ ออกไปให้กับมูลนิธิสำนักงานสลากกินแบ่งรัฐบาล ในสมัยที่นายธีระชัย ภูวนาถนรานุบาล เป็น รมว.คลังและ นางเบญจา หลุยเจริญ เป็นประธานคณะกรรมการ ครั้นเมื่อนาย อารีพงศ์เข้ามารับตำแหน่งประธานสลากฯ ปรากฏว่า ฝ่ายการเมืองต้องการนำโควตาสลากคืนจากมูลนิธิสำนักงานสลากฯ จึงเกิดความขัดแย้งกันระหว่างนายอารีพงศ์กับสมชาติ เพราะทางนายอารีพงศ์ต้องการให้สมชาติเป็นผู้ดำเนินการยึดโควตาคืน ขณะที่นายสมชาติต้องการให้ดำเนินการโดยมติของบอร์ด 
โควตาสลาก 4 ล้านฉบับนั้นถือเป็นผลประโยชน์มหาศาล เพราะผู้รับโควตาจะมีต้นทุน 37.50 บาทต่อฉบับ มีส่วนลดจากราคาหน้าตั๋ว ฉบับละ 2.50 บาท 4 ล้านฉบับก็มีกำไรหากขายฉบับละ 40 บาท คู่ละ 80 บาท ก็มีกำไรงวดละ 10 ล้านบาท แต่หากขายในราคาฉบับละ 50 บาท หรือคู่ละ 100 บาท ก็จะมีกำไรจากส่วนต่างทันทีฉบับละ 12.50 บาท โควตา 4 ล้านฉบับจะมีกำไรงวดละ 50 ล้านบาท ปีละ 1,200 ล้านบาท
นายสมชาติ กล่าวว่า ไม่ทราบว่าคณะกรรมการสลากฯ หารือกันอย่างไรบ้าง แต่ขณะนี้ได้รับหนังสือบอกเลิกจ้างสัญญาแล้ว ซึ่งจะขอพิจารณาก่อนว่ามีความเป็นธรรมเพียงพอหรือไม่ หากไม่เป็นธรรมก็อาจจะพิจารณาฟ้องร้องต่อศาลปกครองต่อไป
สหภาพแรงงานรัฐวิสาหกิจสำนักงานสลากฯ ได้ออกแถลงการณ์ เรียกร้องให้พนักงานรวมพลังปกป้องผู้อำนวยการและต่อสู้เพื่อเรียกร้องความเป็นธรรมกลับมา โดยรวมตัวกันชุมนุมในวันที่ 12 เม.ย.นี้ เวลา 10.00 น. ที่สำนักงานสลากฯ